É mos ó ngá belan véa,
Juan a ngá bera tébe ó véa bábe beyága bé beáñ béye béyága beñ.
Niané a ngá yén Yesus eé lot,
éde a ngá dzó ná,
“É mwann ntómá Nzamá éñe ñí.”
Éde niané beyága bé beáñ béte bé ngá wók é dzam a ngá dzó,
bé ŋga ke bá bee Yesus.
Vé niané Yesus á ngá veŋan,
á yén bɔ́ béé bee ñí,
ané a ngá síli bɔ́ ná,
“Dzé mína dzéŋ?”
Éde bé ngá yalan ya ñí ná,
“Á Rabí (bá kelan dɔ ná,
‘Á nyágale’),
o tɔɔ́ ó vé?”
Ané a ngá dzó bɔ́ ná,
“Nzaán,
mína ye yén”.
Éde bé ngá ke yén é vóm a mbé a tɔɔ́;
ané bé ngá lígi bábe bɔ́ mos te;
ákoan á ntɔɔ́ ané méwola mé nii ye ngɔgáse.
A mbé Andrés,
Simón Pedro mwanñaŋ,
mot mbɔ́ɔ́ ye é bot bé beáñ bé ngá wók Juan,
bé ŋga bee Yesus.
Éñí te aá tára koan ya mwanñaŋ Simón,
éde a ngá dzó ñí ná,
“Bí koan yaá ya Mesías (bá kelan dɔ ná,
‘Kristo’).”
Ané a ngá ke ya ñí ébe Yesus.
Niané Yesus a ngá dága ñí,
véa á dzó ñí ná,
“Wa o ne Simón,
é mwán Jonás;
bá ye wa lwée ná Sefas (bá kelan dɔ ná ‘Pedro’).”
É mos ó ngá belan véa,
Yesus eé kómo ke á Galilea,
ané a ngá koan ya Felipe,
véa aa dzó ñí ná,
“Beegé ma.”
Felipe te a mbé mot ye á Betsaida,
é kísoan Andrés bá Pedro.
Éde Felipe ñí aa koan ya Natanael,
ané a ngá dzó ñí ná,
“Bí yén yaá é mot Moisés a ngá tsili á nkɔɔ́ métsiŋŋ été,
ya fe bekúlu medzó,
Yesus é mwán José,
mot ye á Nasaret.”
Ané Natanael a ngá síli ñí ná,
“Ye é dzam é ne mvéáñ é ne sɔ́ á Nasaret?”
Éde Felipe a ngá yalan ya ñí ná,
“Nzá áyén.”
Niané Yesus a ngá yén Natanael eé nzu ñí bebeñ,
éde a ngá dzó á mfá weñ ná,
“Dággán,
ñá mwann Israelita éñe ñí,
meduk mé sés ébe éñe.”
Ané Natanael a ngá síli ñí ná,
“Wa yem ma ó vé?”
Véa éñe Yesus a ngá yalan ya ñí ná,
“Me yén wa éyɔŋ wa tɔɔ́ élé Ígera ásí kaa ná Felipe á lwée wa.”
Ané Natanael a ngá yalan ya ñí ná,
“Á Rabí,
wa o ne É Mwán Nzamá!
Wa fe o ne Kéza ye Ísrael.”
Éde Yesus a ngá kɔ́bɔ ya ñí eé síli ñí ná,
“Ye wa bwíni akála me dzó wa ná me yén wa éyɔŋ wa tɔɔ́ élé Ígera ásí?
Wa ye yén é mam má daŋ émá!”
Ané Yesus a ngá dzó ñí ná,
“Bébélá ya bébélá ma dzó wa ná,
mína ye yén dzóp é yɔ́ɔ,
é baángel Nzamá béé bét ya ásigi ébe é Mwán Mot.”